靖安胡氏所蓄觀音贊
作者：釋德洪
朝代：宋

paragraphs: 稽首净智甘露門，稽首無礙悲願海。
稽首紫金光聚山，稽首心精遺聞地。
願賜威光加被我，摧滅一切夙障山。
令我一切刹塵中，見此百福如月面。
菩薩常念諸衆生，譬如慈母憶憐子。
子若晝夜常念母，母子百劫必相見。
如針之契諸磁石，如雷之文於象牙。
皆即自然如是應，非諸心識可思量。
鷹巢現形蚌中出，化爲畫女并魚師。
皆随衆生心所變，一一成辦無遺餘。
妙哉三十二應身，一十四種無畏力。
願于一念浄心現，譬如秋月現止水。
一切衆生見者聞，皆入圓通三昧海。